**NOMINERTE TIL KRITIKERPRISEN FOR TEATER:**

**Verdensteatret for *Broen over Gjørme*:**

Verdensteatret har med *Broen over Gjørme* laget en av sine mest spesielle forestillinger om nomadisme, bevegelser i et mystisk og gjørmebelagt landskap av minner. Forestillingen bærer preg av å være en oppsummering av Lisbet Bodds kunstneriske innsats gjennom mange år, og dette er noe av det beste Verdensteatret har gjort som performativ installasjon med sterke teatrale og landskapsmessige kjennemerker.

Eksempler på anmeldelser:

<http://www.scenekunst.no/pub/scenekunst/review/?aid=5994>

<http://www.kunstkritikk.no/nyheter/mekaniske-tvangstanker/?d=no>

http://anettetheresepettersen.tumblr.com/post/98463277215/utenfor-tiden

<http://www.dagsavisen.no/kultur/2.738/%C3%A5-reise-i-verden-1.288817>

**Hanne Tømta for regi på *Tre søstre*, Nationaltheatret:**

Teater om kjedsomhet og lede kan fort bli en selvoppfyllende profeti. Hanne Tømta har tvert imot gjort Tsjekhovs *Tre søstre* til en fortettet feelgood-forestilling. Med et gjennomgående kompetent stjerneensemble, som antakelig bare Nationaltheatret kan mønstre, blåser regissøren nytt liv i den russiske dramatikerens ordrike skuespill. Tømta skaper en lavmælt og inntrengende forestilling som angår oss i sin menneskelige alminnelighet. En klassiker hentet hit uten fikse forsøk på modernisering, og likevel en tone og en stemning som om dette foregår i dag. Søstrenes spørsmål blir våre egne, vi får sitte ringside i stuene på godset og blir selv en del av deres fastlåste liv i provinsen.

Eksempler på anmeldelser:

<http://www.vg.no/rampelys/teateranmeldelser/straalende-soestre/a/23326308/>

<http://www.vl.no/2.610/tsjekhovs-s%C3%B8stre-midt-iblant-oss-1.277223>

<http://www.idalou.no/pub/idalou/kritikker/?aid=2887>

<http://www.nrk.no/kultur/sosterlig-skuespill-lykke-1.12026659>

**Torbjørn Eriksen for rollen som Hamlet i *Hamlet*, Rogaland Teater:**

Noen få ganger får man oppleve at scenekunsten hever seg over tid og rom. Eriksens besittelse av denne evnen har tidligere vært demonstrert i forestillinger som Sorga kler Elektra og Unge Werthers lidingar på Det Norske Teatret, og med tittelrollen i Hamlet ble tidsspennet mellom Shakespeare og oss i 2014 opphevet. Det kan virke som en selvmotsigelse å kalle en forestilling hvis scenografi består av flere hundre glorete gassballonger for fri for staffasje. Men forestillingens behandling av tekst og rom viser at det er ikke bare hva man anvender, men hvordan, som blir avgjørende. Torbjørn Eriksen fremførte teksten (André Bjerkes oversettelse, uten kutt) med likefremhet, i vekselvis inderlighet og harme. Med det ble den nær og tydelig, brennende engasjerende og forbløffende samtidig.

Eksempler på anmeldelser:

<http://anettetheresepettersen.tumblr.com/post/96689149165/helium-og-d-d-i-skj-nn-forening>

<http://www.aftenposten.no/kultur/anmeldelser/Hamlet-Tilbake-til-teksten-7687548.html>

<http://www.dagbladet.no/2014/09/01/kultur/pluss/sceneanmeldelse/teater/shakespeare/35057797/>

<http://www.nrk.no/rogaland/hamlet-fortsatt-aktuell-1.11907322>

**NOMINERTE TIL KRITIKERPRISEN FOR DANS:**

**Kristin Ryg Helgebostad og Laura Marie Rueslåtten med utøvere for prosjektet *Me Too*, Dansens hus:**

Koreograf/danser Kristin Ryg Helgebostad og klokkenist/komponist Laura Marie Rueslåttens forestilling *Me Too* forente kropp, rom og lyd i et koreografisk hele som overrasket og satte spor i tilskuerens kropp. *Me Too* var en illustrasjon av hvordan overraskelsen kan være et eget kvalitetskriterium. Gjennom etablering av ulike modus som så ble brutt, med taktfast tramping og klokkespill som hovedelementer, beveget forestillingen seg hele tiden i overraskende retninger. Da de tok i bruk stemmene og sang sammen, så opplevdes dette som fullstendig uventet og overrumplende. Overraskelsesmomentene i *Me Too* ser i etterkant lite spektakulære ut - snarere som en nesten naturlig utvikling fra rytmetramping via klokkespill til sang. Likevel opplevdes det som en underlig verden, og det av et slag forslagsstiller ønsket skulle vare lengre.

Eksempelanmeldelse:

<http://www.scenekunst.no/pub/scenekunst/review/?aid=6773&viewall=1>

**Cina Espejord for koreografi til *Ghosts - Ibsens Gengangere*, Den Norske Opera & Ballett:**

Et meget dristig prosjekt som langt på vei lyktes. Cina Espejord har skapt mye spennende koreografi som bidrar til å fortelle Ibsens historie gjennom dans.

Eksempler på anmeldelser:

<http://www.vl.no/2.610/vi-tåler-ikke-så-mye-løgn-1.269923>

<http://www.criticaldance.org/2014/09/29/norwegian-national-ballet-ghosts/>

**Yoel Carreño for sine roller i *Carmen*, Den Norske Opera & Ballett:**

Yoel Carreño, har siden han kom til Norge fra Cuba, vært en av Nasjonalballettens mest profilerte dansere. Han har briljert i nesten alle de siste sesongers ballettforestillinger. Han har gjennomført de to helt forskjellige mannlige hovedrollene i *Carmen* til bravur. Først spilte han Toreadoren som han løftet til noe helt ekstraordinært, og dernest spilte han Don José hvor han understreker den andre siden av sin sterke dansekunst. Som Don José understreker han de kvaliteter han har som Nasjonalballettens kanskje sterkeste mannlige solist idag. Å tolke begge disse helt forskjellige rollene til bravur er et mesterverk.

Eksempler på anmeldelser:

<http://www.osloby.no/oslopuls/kunst_og_scene/Fargerik_-sar-og-vakker-Carmen-7952420.html>

<http://www.vl.no/2.610/carmen-i-råneland-1.312934>

<http://www.kulturkompasset.com/2015/03/24/betagende-carmen-ballett-i-oslo/>

**NOMINERTE TIL KRITIKERPRISEN FOR MUSIKK:**

**Den Norske Opera for forestillingen *Lady Macbeth from the Mtensk District*, Den Norske Opera & Ballett:**

Et følelsesherjet samleie på toppen av en dynge slimete skrei, der Lady Macbeth vrir seg mot elskeren mens messingblåserne tuter dem ørene fulle, stiger mot det ekstatisk uutholdelige, før klimakset vrenges over i musikkens voldsmotiv, der ømhet blir grovhet, med etterfølgende død og drap. Dette er et av mest suggererende opptrinn forslagsstilleren noen gang har fått slengt imot meg i en opera. Regissøren Tandberg lytter etter musikken og vet hva han gjør. Sympati med hovedpersonen skinner igjennom. Lady Macbeth (Svetlana Sozdateleva), lever i et mislykket ekteskap i et klaustrofobisk fremstilt småsamfunn. Svigerfaren Boris (Magne Fremmerlid) trakasserer henne, til hun tar ham av dage. Orkesteret ledes fremragende av Oleg Caetani. Korpset på 13 blåsere spiller lytefritt på scenen, i et regigrep som lar musikken åpne seg i nye betydningslag, innover i Katerinas sinn, eller utover, som tegn for lengsel, katastrofe eller død. Koret er godt instruert og synger sterkt og gripende i siste akt.

Eksempler på anmeldelser:

<http://morgenbladet.no/kultur/2014/hett_blod_i_havgapet>

<http://www.dagbladet.no/2014/09/06/kultur/pluss/musikkanmeldelser/opera/stalewikshaland/35148317/>

<http://www.osloby.no/oslopuls/kunst_og_scene/Lady-Macbeth-drukner-i-sex-og-fisk-7694130.html>

**Audun Iversen for rollen som Germont i *La Traviata*, Den Norske Opera & Ballett:**

En moden rolletolkning, klok og troverdig, nyansert og flott sang som ikke gikk på akkord med god klang, artikulasjon og fleksibilitet. Fra Aftenposten 26.04.15. «De sterkeste sanglige øyeblikkene oppsto likevel i dialogene mellom Violetta og Alfredos far, Audun Iversen, som med stor stemmeprakt også spente over et rikt følelsesregister.»

Eksempler på anmeldelser:

<http://www.aftenposten.no/kultur/Tragisk_-mork-og-vakker-Traviata-7995922.html>

<http://www.vl.no/kultur/anmeldelse/nedstrippa-la-traviata-1.353661>

<http://www.dagbladet.no/2015/04/26/kultur/pluss/musikkanmeldelser/operapremiere/stalewikshaland/38869425/>

**Oslo Sinfonietta og dirigent Christian Eggen for konserten *Lachenmann!*:**

Med denne konserten i anledning Helmut Lachenmanns 80-årsdag plasserte Oslo Sinfonietta seg på et høyt internasjonalt nivå som fortolker av en av de kanskje viktigste nålevende europeiske komponistene. Lachenmanns musikk er abstrakt og kompromissløs, men samtidig preget av musikalsk overskudd og lekenhet. Det siste kan ofte forsvinne i tørre, akademiske og anonyme tolkninger, men her var det en vanvittig smittende energi i hele ensemblet. Konserten var også sjeldent godt kuratert i en veksling mellom ensembleverk og soloverk, det ene framført av komponisten selv, som over tid har jobbet tett både med flere utøvere i OS og med dirigent Christian Eggen. Både konsertprogrammet og framføringen åpnet Lachenmanns lydverden på en ny måte både for dem som kjenner den og for nye publikummere. Måten Oslo Sinfonietta, under eminent ledelse av Christian Eggen, fremførte dette krevende repertoaret på, vitnet om innsikt, erfaring, engasjement og dedikasjon. Det var en sjelden mulighet til virkelig å bli oppløftet av hva samtidsmusikk kan være på sitt beste.

Eksempel på anmeldelse:

<http://www.dagbladet.no/2015/06/11/kultur/pluss/musikk/musikkanmeldelser/bergensfestspill/39596106/>